
A küzdősport protektív szerepe az agresszivitás kialakulása ellen
Készítette: Sebestyén Miklós
A vizsgálat célja, indoklás
Napjainkban egyre több és egyre fiatalabb korosztályokban jelennek meg mentális problémák, amelyek sok esetben párosulnak valamilyen magatartászavarral. A sport kiváló eszköze a stressz levezetésének. A vizsgálatom célja felmérni, hogy a küzdősport miként befolyásolja az agresszió megjelenésének és a stressz kialakulásának mértékét összevetve a nem küzdősportot végző sportolók és a mozgásszegény életmódót élőkkel. A vizsgálat kiterjedt arra is, hogy a közoktatásban megvalósul-e, és ha igen milyen mértékben az önvédelmi- és küzdősportok oktatása.
A vizsgálati anyag és módszer
Primer kutatásomat középiskolás tanulók körében végeztem (N= 229). Az agresszivitás mértékét a BPAQ, a stressz szintjét a PSS kérdőívek segítségével mértem. Mindkét kérdőív esetében a nagyobb összpontszám a stresszhelyzetek nagyobb gyakoriságára és agresszió nagyobb mértékére utal. A tanároknak szóló kérdőívem saját szerkesztésű, általam összeállított kérdéseket tartalmaz, melyek középpontjában az önvédelmi- és küzdősortok oktatása áll.
Eredmények
Az legalacsonyabb agresszió értékkel a küzdősportolók 72,17 ±12,45, utánuk következtek az egyéb sportot űzők 81,01 ±17,58 végül a legagresszívabbak a nem sportoló diákok voltak 83,45 ±19,70. Az agresszió alskálái fizikai-, a verbális agresszió, düh és hosztilitás esetében sem változott a sorrend. Az észlelt stressz átlag eredményei a küzdősportolóknál rosszabbak lettek, mint az egyéb sportágat űzőknél, míg a legrosszabb mutatókkal a nem sportolók rendelkeztek itt is. A testnevelőktől érkezett válaszok alapján 52% oktatja a testnevelés órán az önvédelmi- és küzdősportokat, de közülük 77% gondolja úgy, hogy nincs birtokában az oktatáshoz szükséges ismerteknek.
Következtetés
Eredményeim egybevágóak korábbi kutatások eredményivel. Bizonyosságot nyert a sport, illetve azon belül a küzdősport preventív szerepe, amely szignifikánsan csökkenti a stressz és az agresszió kialakulásának valószínűségét. Ezzel szemben az inaktív életmód az eredmények tükrében jelentős rizikófaktort jelent a mentális egészség szempontjából. Igazolást nyert továbbá, hogy habár megjelenik a testnevelés órákon az önvédelmi- és küzdősport oktatása, a testnevelő tanárok többsége még sincs birtokában a megfelelő tudásnak a témával kapcsolatban, ezért szükséges lenne ilyen irányú pedagógus továbbképzés.

